Mooi Wark

**Mooi Wark** is nen boernrock-band oet Dreante. Mooi Wark is op erichtet in 1992 duur Bert Koops (zaank en gitaar) en Henk Oosting (Basgitaar en zaank). Ze zingt in t Dreants met völle Nederlaandse invlood.

## Beginjoarn
In de beginjoarn spöldn Mooi Wark nummers dee't völle weg hadn van nummers van Normaal. Det was umdet Koops n onmeundig anhanger van den band was. t Was op n gegeewn oognblik zo slim det he half Achterhooks zung. In t Radio Drenthe-programma *Muzementen* van Jans Polling kreeg Mooi Wark völ andacht. Oonderdoems was n band al an evuld met n drummer Arjan Elting en zochtn ze nog nen sologitarist. Dit wör Bert Hoezen (spölt non bie *Blues Avenue*). Zo begun Mooi Wark te oefenn in Oring. t Eerste optreedn was in Troapel. Nog denzelfden zommer wör t eerste album op enömn. Doarvan is t nog aait nit duudelik wo t non feailik het (*Zwoegen in t Heuj* of *Of niet dan?*).

Ze kwamn in t vuurprogramma van bekeande bands zo as Golden Earring, Rowwen hèze, De Dijk en öare grote vuurbeeldn Normaal. Disn lestn band har wal belang bie t nummer *Vissen* van Mooi Wark. Doar is t allene nit van ekömn umdet Mooi Wark de auteursrechtn nit wol ofstoan. Mooi Wark kreeg n plaatnkontrakt an eböadn bie plaatnmaker Telstar van Johnny Hoes, woermet ze n antal plaatn hebt oet ebracht.

## Spöllerswissels
Duurdet t nit zo good gung as wat ze ehopt hadn en umdet ze toch good spul mosn skriewn, kreegn wat leedn wöarde met mekoar oawer wo as ze verdan mosn. t Plaatnkontrakt wör verbrökn en Bert Hoezen verleut Mooi Wark. Doarvuur in de plaatse köm Henry de Groote (wörd non Bikkel eneumd). Arjan Elting en Henk Oosting gavn t ook op, mear noa n zetjen köm Bert Hoezen wier terugge. Met nen niejn drummer en nen niejn bassist zorgen Mooi Wark zelf vuur öar 2e album *Zo Plat As Wat*. Tot ongevear 2001 wisseldn Mooi Wark regelmoatig van spöllers.

## n Konstaantn
n Ennigstn wat van begin tot rechtevoort aaltied lid hef ewest van Mooi Wark is Bert Koops. Hee is de leste joarn n bestn bol *verdreantst*, wat Mooi Wark zin Dreantse karakter gef. De vroage woerumme of he in t Dreants zeenk, beantwoordn he met: "Ik kan gin Engels, en mien Hollaands is te slecht" . Hee is duur de joarn hen ook aaltied n belangriekstn tekst- en leedkesskriewer ewest. Toch kreegn de aandere leedn met de komst van bassist William (Billy) Bossong en Arnold (Garfunkel) Kuikook mear insproak. Hierduur blik Mooi Wark t good vol te hooldn.

## Hudige bezetting
De band besteet non oet Bert Koops (heuwdzaank en gitaar), William Bossong (basgitaar), Arnold Kuik (gitaar) en Dennis Hendriks (drums). Bie de optreedns geet t vuural um improvisasie en t ouwehoern met t publiek.

## t Duurbrekn en rechtevoort
Seend 2002 hef Mooi Wark ne vaste bezetting en det hef ehulpn. De optreedns wordt grötter en t antal anhangers ook. Dr is al nen fanclub in leawn ereupn.

Met t nummer *Idioot* breuk Mooi Wark pas echt duur. Dit leed wör völle dreeid op t radiostasjon Simone FM en ook in n piraatnkreenk kreegn ze völ andacht. 

Völle regionale zeanders dreeidn t heanige nummer *Van t Platteland* vaake. t Nummer *In de Blote Kont* wör laandelik bekeand. Noar anleaiding hiervan wör Mooi Wark eneugnd bie de 3FM DJ's Giel Beelen en Rob Stenders, wat öar nog mear naamnsbekeandheaid gaf.

## Albums
*2008 Bok 'm d'r op 
*2006 Gewoon Idioot 
*2004 Smeer 
*2003 Only Rock 'n' Roll! 
*2001 Gang op de Ket 
*1999 Kieken wat 't wordt 
*1996 Zo plat as wat 
*1992 Zwoegen in't heuj

## Singles
*2009 Tepels liegen niet
*2008 Schijt aan regels
*2007 Achter de tent / Van het platteland
*2007 In de blote kont / Bier, patat en rock n roll
*2006 Bokkie of Geittie / De Pieteroliekar 
*2005 Idioot / Geil als een bossie siepels 
*1998 Janny / Altied tegen de draod in 
*1993 Vakantie in 't café / Veuls te vroeg 
*1992 Morgen Weer / Ik zol zo graag

## Oetgoande verbeendege
www.mooiwark.nl Offisjele webstea van Mooi Wark